Nu se știe nici astăzi despre ce "Buchetieră" a fost vorba, dar prin titlul ei nu se induce nimic despre ceva care ar depăși idealul sentimentalității burgheze sau despre o lucrare care să iasă din convenționalismul academic. Un lucru cert este că Bardasare, împreună cu Gheorghe Tattarescu și Theodor Aman, a fost foarte bine văzut de către oficialități, drept pentru care a și făcut parte din comisia României care a participat la Expoziția internațională de la Paris din 1867.